እነ መጋቤ ሥርዐት ሙሉጌታና የብፁዕ አቡነ ገሪማ ቢሮ ሠራተኞች በፈንታቸው ለብፁዕነታቸው በግልባጭ የደረሳቸውን የምእመናን አቤቱታ ጥያቄ ለቀረበባቸው የሕንጻ አሠሪ ኮሚቴ ሰብሳቢና ለሀገረ ስብከቱ ሥራ አስኪያጅ ፋክስ አድርገውላቸዋል፡፡ ከዜናው ጋራ ተያይዞ የደረሰን መረጃ እንደሚያመለክተው ሥራ አስኪያጁ የደብሩን ካህናት “መኖር የምትችሉት እኛ ስንኖር ነው” እያሉ ከንስሐ ልጆቻቸው “ወደ አዲስ አበባ የሄዱት ተወካዮች አይወክሉንም” የሚል የአቤቱታ ፊርማ እንዲያሰባስቡ በማስገደድ ከቋሚ ሲኖዶሱ ስብሰባ በፊት ለመላክ በመሯሯጥ ላይ እንደነበሩ ተሰምቷል፡፡ በተመሳሳይ ኹኔታ የሕንጻ አሠሪው ኮሚቴ ሰብሳቢ አቶ ብርሃኔ መሐሪ የሰንበት ት/ቤቱን አመራር በመሰብሰብ “ተሳስተናል፤ መፍትሔ የሚያፈላልግ ኮሚቴ እናቋቁም” ቢሉም ተቀባይነት አለማግኘታቸው ታውቋል፡፡ አቶ ብርሃኔ ግን ካልተሳካው ሙከራቸው በኋላ ከአዳራሽ እንደወጡ ለመጋቤ ሥርዐት ሙሉጌታ ስልክ በመደወል ሲሉ የተሰሙት ነገር ቢኖር “እርሱ ጋራ ያሉት ሕዝብ ያልወከላቸው ስድስት ሰዎች ናቸው” የሚል እንደ ነበር ተነግሯል፤ መጋቤ ሥርዐት ሙሉጌታም ወደ ብፁዕ አቡነ ገሪማ ቢሮ ገባ ወጣ ማለቱን፣ በር ዘግቶ መምከሩን አብዝተዋል፡፡
